Rússar ætla að bola forseta Úkraínu frá völdum og koma á leppstjórn sinni, þetta segir í yfirlýsingu sem utanríkisráðherra Bretlands sendi frá sér seint í gær. Rússneska utanríkisráðuneytið segir þetta enn eina vísbendingu þess að NATO-ríkin reyni að magna upp spennu í kringum Úkraínu.
Spennan milli Rússa og Atlandshafsbandalagsins fer ekki minnkandi. Svo virðist sem enn sé langt í lausn á Úkraínudeilunni svokölluðu. Liz Truss, utanríkisráðherra Bretlands, sendi frá sér yfirlýsingu seint í gær. Þar segir að Rússar séu að leggja á ráðin um að bola Volodymyr Zelensky, forseta Úkraínu, frá völdum og hyggist setja Rússlandsvin á forsetastólinn í hans stað. Í yfirlýsingunni er einnig fullyrt að úkraínskir stjórnmálamenn taki þátt í þessu. Við þessu brást rússneska utanríkisráðuneytið á Twitter. Falsaðar upplýsingar sem settar eru dreifingu er af utanríkisráðuneyti Bretlands eru enn ein vísbendingin um að það séu NATO-ríki sem eru að magna upp spennuna í kringum Úkraínu - segir í yfirlýsingunni. Þá er Bretar hvattir til þess að hætt að deila þvættingi. Seint í gær tilkynnti svo varnarmálaráðuneyti Þýskalands að æðsti yfirmaður þýska flotans hafi verið látinn taka pokann sinni vegna ummæla sem hann lét falla á dögunum. Hann var á viðburði í Nýju-Delí á Indlandi og lýsti þar sínum persónulegu skoðunum á Úkraínudeilunni. Hann sagði að Úkraínumenn yrðu að sætta sig við að Krímskaginn væri ekki lengur þeirra og kvaðst ekki hafa nokkra trú á að Rússar ætluðu að ráðast inn í Úkraínu, heldur vildi Pútín einfaldlega að Vesturveldin sýndu honum og Rússlandi tilhlýðilega - og að hans mati líkast til verðskuldaða virðingu. Þessi orð eru í beinni andstöðu við stefnu Þýskalands í þessum málum.
Joe Biden Bandaríkjaforseti hefur látið að því liggja innrás Rússlands í Úkraínu sé yfirvofandi. Um 100 þúsund rússneskir hermenn hafa verið sendir að landamærum Úkraínu en rússnesk stjórnvöld segjast ekki vera að skipuleggja innrás.
Utanríkisráðherra Bretlands segir Rússa hafa í hyggju að koma á leppstjórn í Úkraínu. Rússneska utanríkisráðuneytið segir þetta þvætting og enn eina vísbendingu þess að NATO-ríkin reyni að magna upp spennu. 